บสย.ดันเป้าค้ำสินเชื่อเอสเอ็มอี 1 แสนล้าน
โพสต์ทูเดย์-ประธานบอร์ด บสย. ประกาศเป้าหมายปีนี้ ต้องคำประกันสินเชื่อเอสเอ็มอีให้ได้ 1 แสนล้าน หลังครม.ขยายเวลายกเว้นค่าธรรมเนียมไปอีก 1 ปี
8 ม.ค. 2553

โพสต์ทูเดย์-ประธานบอร์ด บสย. ประกาศเป้าหมายปีนี้ ต้องคำประกันสินเชื่อเอสเอ็มอีให้ได้ 1 แสนล้าน หลังครม.ขยายเวลายกเว้นค่าธรรมเนียมไปอีก 1 ปี
นายพิชิต อัคราทิตย์ ประธานกรรมการ บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ในปี 2553 นี้ บสย. ตั้งเป้าค้ำประกันสินเชื่อให้แก่ผู้ประกอบการธุรกิจขนาดกลางและขนาดย่อม (เอสเอ็มอี) ให้ถึง 1 แสนล้านบาท จากที่ปี 2552 ค้ำได้ 5 หมื่นล้านบาท โดยได้หารือกับทางกระทรวงการคลังและธนาคารแห่งประเทศไทย (ธปท.) แล้ว เพื่อขอให้มีการขยายการยกเว้นค่าธรรมเนียมค้ำประกัน 1.75% ออกไปอีกจนถึงสิ้นปี หลังจากเมื่อเร็วๆ นี้ คณะรัฐมนตรีอนุมัติให้ขยายการยกเว้นค่าธรรมเนียมในโครงการ Portfolio Guarantee Scheme เดิมออกไปจนถึงวันที่ 6 มี.ค. 2553 ขณะเดียวกัน บสย. เตรียมขอกระทรวงการคลังอนุมัติเพิ่มทุนให้อีกประมาณ 4,000 ล้านบาท เพื่อการค้ำประกันทำได้ตามเป้าหมาย เนื่องจากปัจจุบันมีทุนจดทะเบียนอยู่ที่ 6,000 ล้านบาท ซึ่งค้ำประกันได้ 10 เท่า หรือราว 6 หมื่นล้านบาทเท่านั้น หรือ หากไม่ได้เพิ่มทุนก็ต้องขอขยายสัดส่วนการค้ำประกันจาก 1 ต่อ 10 เท่าของทุนจดทะเบียน ออกไปเป็น 1 ต่อ 12 เท่า หรือ 1 ต่อ 13 เท่า เพื่อให้การค้ำประกันสินเชื่อได้ตามเป้าหมาย
ทั้งนี้ ในปี 2553 บสย. มีแผนที่จะยังคงดำเนินโครงการค้ำประกันสินเชื่อในลักษณะ Portfolio Guarantee Scheme อย่างต่อเนื่อง โดยใช้นโยบายการตลาดเชิงรุก ซึ่งจะมียุทธศาสตร์ ประกอบด้วย 1.การขยายตลาดและพัฒนาผลิตภัณฑ์ 2.เร่งป้องกันและแก้ไขปัญหาภาระค้ำประกันหนี้จัดชั้นด้อยคุณภาพ (NPG) โดยปัจจุบัน NPG อยู่ที่ระดับ 10% หรือราว 4,000 ล้านบาท 3.การสร้างภาพลักษณ์ที่ดีให้องค์กร ทำให้ผู้ประกอบการเอสเอ็มอีไทยรู้จัก บสย.มากขึ้น และ 4.การเพิ่มประสิทธิภาพการบริหารจัดการองค์กร อย่างไรก็ดี สำหรับความคืบหน้าการสรรหากรรมการผู้จัดการทั่วไปคนใหม่นั้น คงต้องรอให้มีการแต่งตั้งคณะกรรมการ บสย. ชุดใหม่ก่อน เนื่องจากชุดเดิมเพิ่งครบวาระไปเมื่อสิ้นปี 2552
นายพิชิต กล่าวว่า สถานการณ์การได้รับสินเชื่อของเอสเอ็มอีไทยนั้น ปัจจุบันถือว่ายังต่ำอยู่มาก โดยยังขาดอีกกว่า 4 ล้านล้านบาท ซึ่งประเมินจากบริษัทเอสเอ็มอีที่จดทะเบียนกับกระทรวงพาณิชย์ ที่มีทุนจดทะเบียนรวมกันราว 6 ล้านล้านบาท แต่ปรากฏว่าสถาบันการเงินปล่อยสินเชื่อให้โดยรวมเพียงประมาณ 1.8 หมื่นล้านบาทเท่านั้น ถือว่าเอสเอ็มอีไม่ได้รับการดูแลเท่าที่ควร ซึ่งในจำนวนสินเชื่อที่ยังขาดกว่า 4 ล้านล้านบาทนั้น มองว่ามีความต้องการการค้ำประกันประมาณครึ่งหนึ่ง หรือ 2 ล้านล้านบาท แต่ปัจจุบัน บสย. ยังค้ำประกันได้น้อยมาก